
POVINNÉ TEXTY

[bookmark: _GoBack]Antoine e Saint-Exupéry: Malý princ (úryvok)

Štvrtá planéta patrila biznismenovi. Ten človek bol taký zaujatý, že pri príchode malého princa ani hlavu nezdvihol.
Dobrý deň, - povedal mu malý princ. – Vyhasla vám cigareta.
Tri a dva je päť. Päť a sedem dvanásť. Dvanásť a tri pätnásť. Dobrý deň. Pätnásť a sedem dvadsaťdva. Dvadsaťdva a šesť dvadsať osem. Nemám čas ju znovu zapáliť. Dvadsaťšesť a päť tridsať jeden. Uf! Robí to teda päťstojeden miliónov šesťstodvadsaťdvatisíc sedemsto tridsať jeden.
· Päťsto miliónov čoho?
· Čože. Ty si ešte tu? Päťstojeden miliónov... už neviem čoho... Mám toľko práce!
· Päťsto miliónov čoho? – opakoval malý princ, pretože sa nikdy v živote nevzdal otázky, ktorú už raz položil.
Biznismen zodvihol hlavu: - Za päťdesiatštyri rokov, čo bývam na tejto planéte, ma vyrušili len tri razy. Prvý raz to bolo pred dvadsiatimi dvoma rokmi, keď sem spadol bohvieodkiaľ chrúst. Hrozne bzučal a ja som urobil štyri chyby pri spočítaní. Po druhý raz to bolo pred jedenástimi rokmi, keď som mal reumatický záchvat. Chýba mi pohyb. Nemám čas na prechádzky. Ja som vážny človek. A po tretí raz... práve teraz! Vravel som teda päťstojeden miliónov...
· Miliónov čoho?
Biznismen pochopil, že nemá nijakú nádej na pokoj.
· Miliónov tých malých vecí, ktoré niekedy vidíme na oblohe.
· Múch?
· Ale nie. Miliónov tých malých vecí, čo sa trblietajú.
· Včiel?
· Ale nie. Tých malých zlatých vecí, o ktorých rojčia povaľači.
· Ach! Hviezd?
· To je ono. Hviezd.
· Čo robíš s tými hviezdami?
· Čo s nimi robím?
· Áno.
· Vlastním ich. 
· Ty vlastníš hviezdy?
· Áno.
· Ako môžeme vlastniť hviezdy?
· A komu patria? – odsekol nevrlo biznismen.
· Neviem. Nikomu.
· Tak sú teda moje. Pretože ja som si na ne pomyslel prvý.
· A to stačí?
· Prirodzene.
· A čo s nimi robíš?
· Spravujem ich. Spočítavam a prepočítavam. – odpovedal biznismen. Je to náročná práca. Ale ja som vážny človek!
Malý princ ešte nebol spokojný. – Ak ja vlastním hodvábnu šatku, môžem si ju uviazať na krk a odniesť. Ak vlastním nejakú kvetinu, môžem si svoju kvetinu odtrhnúť a odniesť. No ty si nemôžeš natrhať hviezdy!
· Nie, ale môžem si ich uložiť do banky.
· Čo to znamená?
· To znamená, že na papierik napíšem počet svojich hviezd. Potom ten papierik zamknem do zásuvky.
· A to je všetko?
· To stačí!
· Ja vlastním kvetinu, - povedal ešte, - a každý deň ju polievam. Vlastním tri sopky a vymetám ich každý týždeň. Lebo vymetám aj tú vyhasnutú. Človek nikdy nevie. Pre moje sopky je osožné, pre moju kvetinu je osožné, že ich vlastním. Ale ty nie si hviezdam osožný....
Biznismen otvoril ústa, ale nenašiel vhodnú odpoveď, a malý princ odišiel. Dospelí sú rozhodne až neuveriteľne čudní, vravel si v duchu malý princ.

